Puruchuco
Puruchuco, største kendte begravelsesplads fra inkatiden, beliggende under det nutidige slumkvarter Túpac Amaru 9 km fra Limas centrum, Peru. Gravpladsen, der dateres til 1480-1535, blev opdaget i 1999. Der er fundet 2200 mumier med 40 mumiepakker, der var indhyllet i tekstiler med påsatte falske hoveder og omgivet af keramik og andre brugsgenstande. Andre offergaver indeholder ædelmetaller, væveredskaber og fødevarer som majs, bønner og cocablade. Alle samfundslag er repræsenteret fra de rigeste til de fattigste, ligesom der både er unge og gamle. Fremtidige undersøgelser af skeletmaterialet vil give oplysninger om befolkningens fysiske udseende, helbredstilstand og sygdomme. Interessant er især fundet af en ung tatoveret kvinde med to spædbørn, der viser en høj grad af underernæring.